Amerikansuomalaisen Jorman ajama Trump-mobiili kääntää floridalaisten päät:

VALTAVA värikäs show-auto pysähtyy Dunkin’ Donuts -ketjun kahvilan eteen Lantanassa Floridassa. Ympärille alkaa välittömästi kerääntyä uteliaita kännykät ojossa. Jokainen haluaa kuvan ja videon.

– Hyvä jätkät! Go Trump, joku huikkaa.

Unelias, hiostava eteläfloridalainen sunnuntaiaamupäivä saa välittömästi lisävirtaa, kun 11-metrinen ”Trump-mobiili” lähtee liikkeelle. Auton amerikansuomalaiset kuskit Jorma Puranen ja Börje Blom ovat jo tottuneet huomioon, tööttäyksiin ja heilutuksiin. Peukut nousevat pystyyn puolin ja toisin.

– Jotkut näyttävät peukkua myös alaspäin, mutta sehän on luonnollista, Puranen nauraa.

Suomalaisomistuksessa oleva Trump-mobiili on valjastettu vaalityöhön Palm Beachin ja Lake Worthin alueella. Kuvassa amerikansuomalaiset Tuula Luostarinen, Jorma Puranen ja Börje Blom.­

ILTA-SANOMIEN parituntisella ”koeajolla” vastaanotto on voittopuolisesti positiivinen. Nekin, jotka eivät pidä Trumpista, myöntävät auliisti, että hänen nimiinsä ristitty auto on komea.

– En kyllä ymmärrä, että joku haluaa tehdä tällaista, toteaa vanhempi rouva Vallerie Rotunno Palm Beachin rantakadulla – samaan aikaan kun hän seuralaisensa kanssa tarkastelee autoa kiinnostuneena.

Trump-mobiili on vain yksi pieni – joskin poikkeuksellisen näyttävä – osa Yhdysvaltain vaalihumua Floridassa. Osavaltion äärimmäisen tiukan vaalin politikointi keskittyy erilaisiin kampanjatilaisuuksiin, ovelta ovelle -kiertelyyn äänestäjien houkuttelemiseksi liikkeelle, massiiviiseen vaalimainontaan ja ennakkoäänestykseen, joka päättyi sunnuntaina.

Donald Trump -kampanjalimusiini syntyi hitsaamalla yhteen kaksi farmariautoa.­

IS SEURASI viikonloppuna vaalihumua osavaltiossa, jossa on kirjaimellisesti kaikki pelissä. Jos Hillary Clinton voittaa osavaltion 29 valitsijamiestä taakseen, hänestä tulee mitä todennäköisimmin presidentti. Jos Donald Trump voittaa, Clintonin peli ei ole vielä pelattu, mutta ennakkosuosikin asema romuttuu ja mitä tahansa voi tapahtua muualla maassa.

Jos yllä oleva kartta ei näy, voit katsoa sen tästä.

Mittausten mukaan ehdokkaiden kannatus on pyörinyt aivan tasalukemissa Floridassa. Ei ihme, että kumpikin on kiertänyt osavaltiossa kiivaaseen tahtiin, Clinton kolme kertaa viikon sisään, Trump käytännössä vielä enemmän, sillä hän on viettänyt jopa vuorokausia yhteen menoon osavaltiossa parin viimeisen viikon aikana.

Clinton vetosi perinteiseen kannattajakuntaansa, korkeasti koulutettuihin ja rotuvähemmistöihin lauantaina Pembroke Pinesin tilaisuudessa, johon myös IS pääsi mukaan. Clintonin energinen puhe tosin katkesi kesken kaiken rankkasateeseen, mutta se ei vaikuttanut yleisöä haittaavan.

Suomalaisomistuksessa oleva Trump-mobilii on kerää katseita Palm Beachin ja Lake Worthin alueella­

Korviinpistävää oli erityisesti se, kuinka luottavaisia kannattajat olivat.

– En usko, että mielipidemittaukset kertovat todellista tilannetta. Luulen, että Hillary voittaa selvästi, kommentoi yleisössä seissyt tilintarkastaja Seth Valancy, 52.

Hillary Clinton kampanjoi viikonloppuna Floridassa Pembroke Pinessa. Margaret Shelleda oli tukemassa Clintonia.­

Seuralainen Margaret Shelleda, 68, oli hieman pelokkaampi ehdokkaansa puolesta. Häntä vaivasi se, että vaaleissa ei ole päästy keskustelemaan lainkaan asioista, vaan kaikki on keskittynyt Clintonin puutteisiin ja väitettyihin rikkeisiin.

– Republikaanit ovat tehneet kampanjasta myrkyllisen, hän syytti.

Kuin todisteena käsitykselle kesken Clintonin puheen nuori mies alkoi huutaa kohti lehdistöaitiota:

– Hillary on valehtelija, Bill on raiskaaja, mies kailottaa.

Kukaan ei kuitenkaan provosoidu tai edes kiinnitä huomiota kaveriin ja pian tämä lopettaa. Trumpin kannattajia näkyi myöhemmin myös kadun varressa heiluttelemassa kylttejä, jotka toistivat samoja syytöksiä.

ETELÄ-FLORIDA on yleensä Clintonin vahvaa tukialuetta, mutta Trump-mobiilin liepeiltä löytää myös newyorkilaismiljardöörin asiallisia kannattajia.

Sairaanhoitaja Anthony Langley, 57, on hakenut tyttärensä Pamelan, 20, kanssa Dunkin’ Donutsista jääkahviannokset, kun hän pysähtyy ihailemaan Trump-autoa.

– Mielestäni Trumpia on kohdeltu epäreilusti. Ei hän ole mikään rasisti, vaan bisnesmies, joka on tuonut työtä ihmisille. Hän saa ääneni tiistaina, mies julistaa.

Langley syyttää demokraattipuoluetta Trumpin puheista tutulla perustelulla.

– Demokraatit eivät ole 30 vuoden aikana saaneet mitään parannusta mustien yhteisöjen elämään, vaikka ovat luvanneet.

Hän syyttää myös demokraatteja Trumpin kampanjan häirinnästä, kun puolueen on väitetty lähettäneen kampanjatilaisuuksiin organisoidusti levottomuuksien lietsojia.

SUOMALAISTAUSTAINEN, liki koko elämänsä Yhdysvalloissa asunut Tuula Luostarinen on myös Trumpin kannattaja ja republikaani, joka on osallistunut kampanjan toimintaan ja järjestellyt Trump-mobiilia eri tilaisuuksiin. Hänen perustelunsa Trumpin tukemiselle on selkeä.

– Uskon, että Trump tekee Amerikasta jälleen mahtavan. En pidä Clintonista lainkaan, hän valehtelee koko ajan. Trump on sanonut joitain pahoja asioita, mutta Clinton on sanonut pahempia, eläkkeellä oleva Luostarinen sanoo.

57-vuotias sairaanhoitaja Anthony Langley pysähtyi parikymppisen tyttärensä kanssa on ihailemaan Trump-autoa. –Mielestäni Trumpia on kohdeltu epäreilusti. Ei hän ole mikään rasisti, vaan bisnesmies, joka on tuonut työtä ihmisille. Hän saa ääneni tiistaina, mies julistaa.­

Trump-mobiilin suomalaiskuskit uskovat myös Trumpin voitonmahdolisuuksiin. Börje Blom epäilee Trumpin laajan kannatuksen perustuvan talouskysymyksiin: monilla amerikkalaisilla on mennyt huonosti, kun kunnon töitä ei ole. Trumpin voitto toisi mahdollisesti hänellekin lisää töitä vielä vaalien jälkeen.

– Jos Trump voittaa, niin silloin me lähdemme tällä autolla Washingtoniin hänen paraatiinsa, Blom nauraa.

Mikä ihmeen Trump-mobiili?

TRUMP-MOBIILI on ollut Trump-mobiili vasta reilun kuukauden. Idean isäksi tunnustautuu huonekaluyrittäjä Jorma Puranen, joka kertoo miettineensä, että hulppeaa autoa voisi käyttää mainostarkoituksiin. Siihen teetettiin näyttävät Trump-tarrat.

– Ei kai tämän parempaa liikkuvaa mainosta ole olemassa, Puranen pohtii.

Auton alkuperäinen suunnittelija on Floridan-suomalainen Antti Rahko, joka rakensi auton 12 vuotta sitten. Puranen kertoo, että Rahko yritti ensin myydä kahta 300-sarjan farmari-Mersuaan, mutta kun se ei onnistunut, hän päätti katkaista autot ja hitsata niistä yhteen limusiinin.

Trump-mobiili herättää sekä ihastunutta, että paheksuvaa huomiota.­

Myös Puranen oli mukana auton rakennustöissä. Siihen on vuosien varrella uponnut yhteensä 43 auton alkuperäisosia ja sitä on tuunattu valoilla ja tilpehöörillä. Ilmastointi on Floridan ilmastoon hieman heikko ja raskaana ja pitkänä sitä on vaikea liikuttaa, joten siksi se on vain showauto.

– Olemme käyneet sillä näyttelyissä ympäri Yhdysvaltoja, ja meidät haluttiin aikoinaan myös Saksaan Esseniin näyttelyyn tämän kanssa, Puranen kertoo.

Sisätila on verhoiltu näyttävään ja Trump-henkiseen tyyliin.­

Auton konepellin alla on jykevä turbodiesel, joka antaa sille parhaimmillaan noin 80–90 kilometrin tuntivauhdin. Erikoisuuksiin kuuluvat kääntyvät takapyörät, jotka helpottavat liikuttelua. Vetävät pyörät sijaitsevat auton keskellä.

Autoa on Purasen mukaan käytetty paljon Trumpin kampanjan tilaisuuksissa. Myös Puranen tunnustautuu Trumpin kannattajaksi ja uskoo tämän voittoon, koska pitää tätä yksinkertaisesti parempana johtajana kuin Clintonia.

– Suomalaisittain se on aika merkittävää, että Yhdysvaltain presidentinvaalikampanjassa ollaan mukana mainostamassa tällä tavalla. Onhan tämä aika erikoista.

Jos yllä oleva käyrä ei näy, voit katsoa sen tästä.